Í 2011 samtykti Fólkatingið, at fólk, sum ikki høvdu búð í Danmark í sjey av teimum síðstu átta árunum, skuldi missa rættin til fleiri sosialar veitingar. Hetta hevði við sær, at nógvir føroyingar í Danmark vendu sær til mín, stutt eftir at eg varð valdur á Fólkating. Tað var ógvuliga trupult og tók sera langa tíð at fáa hetta broytt aftur. Orsøkin er, at“ Danmark” í lógarhøpi merkir... Danmark. Føroyar hoyra IKKI uppí, tá tað í eini danskari lóg stendur“ Danmark”. Tað er øðrvísi, tá tað stendur Danska Kongaríkið. Tá hoyra Føroyar uppí. Sama model Í gjár setti eitt uppskot frá Danska Fólkaflokkinum dagsskránna í Danmark–bæði í pressuni og í orðaskiftinum á Fólkatingi um donsku fíggjarlógina. Uppskotið var, at fólk skulu hava búð í Danmark í sjey av teimum átta árunum fyri at fáa rætt til SU. Hetta var altso júst sama model, sum í 2011 førdi til, at nógvir føroyingar mistu rættin til sosialar veitingar. Bæði í pressuumrøðuni og undir orðaskiftinum á Fólkatingi segði DF, at fólk skulu hava búð í“ Danmark”. Tá tey ikki søgdu“ Danmark” søgdu tey“ her i landet”. Føroyar vóru altso IKKI við. Uppskotið fekk góða móttøku frá stjórnarflokkunum–og tí reageraði eg uppá tað. Av ringum royndum. Í samrøðu við útvarpið í middegi í dag segði Søren Espersen frá DK, at flokkurin ikki vil, at føroyingar skulu rakast av uppskotinum. Men veruleikin er, at hevði tað, sum flokkurin segði í gjár, blivið framt í verki, so høvdu allir føroyingar mist rættin til SU. Um tað var meiningin hjá DF ella ikki. Nú eru øll tilvitað um tað. Og tí verður feilurin, sum varð gjørdur í 2011, neyvan gjørdur aftur nú. Verður uppskotið sett í verk, fer ikki at standa, at mann skal hava búð í“ Danmark”, men í“ Danska Kongaríkinum”. At tryggja hetta var orsøkin til, at eg tók málið upp.